CELEX: 52021PC0547
Language: bg
Date: 2021-09-23
Title: Предложение за ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА за изменение на Директива 2014/53/ЕС за хармонизирането на законодателствата на държавите членки във връзка с предоставянето на пазара на радиосъоръжения

ЕВРОПЕЙСКА КОМИСИЯ
            Брюксел, 23.9.2021
            COM(2021) 547 final
            2021/0291(COD)
            Предложение за
            ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА 
            за изменение на Директива 2014/53/ЕС за хармонизирането на законодателствата на държавите членки във връзка с предоставянето на пазара на радиосъоръжения
            (текст от значение за ЕИП)
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
            
               •Основания и цели на предложението
            
            
               
                  От 2009 г. Комисията се стреми да ограничи броя на наличните на пазара най-разнообразни интерфейси за зареждане за мобилни телефони и сходни устройства. Подобни инициативи обаче доведоха само до доброволни схеми, които не са правно обвързващи и следователно не гарантират последователно и еднакво прилагане.
               
               
                  През юни 2009 г., след искане на Комисията, големите производители на мобилни телефони се съгласиха да подпишат Меморандум за разбирателство относно хармонизирането на зарядните устройства за мобилни телефони с възможност за достъп до интернет, продавани в ЕС
                     1
                  . Страните по меморандума се договориха да разработят обща спецификация въз основа на интерфейса USB 2.0 Micro B, което би позволило пълна съвместимост на зареждането на мобилните телефони, които предстои да бъдат пуснати на пазара. С Меморандума за разбирателство беше намалена разпокъсаността на пазара и беше привлечена почти глобална подкрепа. 
               
               
                  Меморандумът за разбирателство намали разпокъсването на пазара и спечели почти единодушна подкрепа. Неговото прилагане доведе до ефективно намаляване на броя на решенията за зареждане на мобилни телефони от 30 на едва три. С Меморандума за разбирателство обаче беше позволено и използването на патентовани интерфейси за зареждане, като едно такова решение продължи да се използва (и все още се използва) от голям производител на мобилни телефони, като по този начин се предотвратява пълната оперативна съвместимост. Освен това в Меморандума за разбирателство никога не са разглеждани екологичните проблеми, произтичащи от продължаващото съществуване на тези различни интерфейси и комуникационни протоколи за зареждане. 
               
               
                  Без действия от страна на ЕС въпросното разпокъсване на пазара на интерфейси и комуникационни протоколи за зареждане се очаква да се запази и въздействието върху околната среда няма да бъде разрешено. 
               
               
                  Откакто през 2014 г. изтече срокът на Меморандума за разбирателство (след две писма за подновяване), Европейската комисия се опитва да насърчи приемането на ново доброволно споразумение. През март 2018 г., след няколко кръга на дискусии между съответните производители и обмен на мнения с Комисията, секторът предложи нов меморандум за разбирателство за бъдещо универсално решение за зареждане на смартфони. Комисията обаче не сметна новия меморандум за разбирателство за задоволителен, тъй като той не съответства на целите на ЕС за хармонизация, за да се ограничи разрояването на решенията за зареждане (както интерфейсите за зареждане, така и комуникационните протоколи за зареждане) за мобилни телефони и сходни радиосъоръжения. С предложения нов меморандум за разбирателство се запазва възможността за затворени решения (специфични за доставчика средства за свързване), които Комисията повече не смята за оправдани с оглед на техническите предимства, които носи въвеждането на интерфейса USB Type-C.
               
               
                  В този контекст през 2018 г. Комисията започна проучване за оценка на въздействието на евентуално предложение, насочено към прилагането на универсално решение за зареждането на мобилните телефони (и евентуално на други сходни категории или класове радиосъоръжения). Първоначалната цел на инициативата беше да се подобри удобството за потребителите, но проучването стигна до заключението, че налагането на общ интерфейс и общ комуникационен протокол от страната на радиосъоръжението (смартфони, но евентуално и таблети, камери, четци и т.н.), като същевременно се насърчи или наложи разделно предлагане (т.е. предлагане на крайния потребител на радиосъоръжение без зареждащо устройство), не само ще бъде от полза за потребителите, но и ще намали електронните отпадъци (отпадъците от електрическо и електронно оборудване). В него се заключава, че само чрез хармонизиране на интерфейса за зареждане (в случая на зареждано чрез кабел радиосъоръжение този интерфейс е гнездото за зареждане) няма да се постигне пълна оперативна съвместимост на зареждането. Всъщност в момента съществуват различни комуникационни протоколи за зареждане и не всички гарантират еднаква ефективност на зареждането, ако се използва зареждащо устройство от друга марка. Освен това в проучването се заключава, че наличието на стандартно зарядно устройство на различни видове радиосъоръжения вероятно като цяло ще увеличи удобството за потребителите. По отношение на безконтактното зареждане (т.е. по-общо казано технология за зареждане, различна от зареждане с кабел), в проучването се стига до извода, че ако бъдат направени важни научни открития в технологията за безконтактно зареждане, това може да подкопае обосновката на решението за общ съединител, като значително обезсмисли решенията за кабелно зареждане изобщо. В светлината на тези заключения през октомври 2020 г. Комисията започна две допълнителни проучвания за разделната продажба на мобилните телефони и сходните преносими електронни устройства, от една страна, и безконтактните зарядни устройства, от друга страна, с цел укрепване на доказателствената база за предложението.
               
               
                  През януари 2020 г. Европейският парламент прие резолюция
                     2
                  , призоваваща за спешно приемане на стандарт за общо зарядно устройство за мобилни телефони с цел да се избегне по-нататъшното разпокъсване на вътрешния пазар. По-конкретно с резолюцията се призовава Комисията, ако е необходимо, да приеме законодателна мярка за въвеждане на стандартно зарядно устройство. С нея също така настоятелно се призовава Комисията да гарантира, че потребителите вече няма да бъдат задължени да купуват нови зарядни устройства с всяко ново радиосъоръжение и че мерките за разделна продажба (които представляват предлагане на крайния потребител на радиосъоръжение без зарядно устройство) следва да бъдат въведени заедно със стандартно зарядно устройство, тъй като в противен случай няма да се постигне целта — да се намали годишният обем на произвежданите зарядни устройства и заедно с това обемът на електронните отпадъци (отпадъците от електрическо и електронно оборудване).  
               
            
            
               В актуализираната работна програма на Комисията за 2020 г.
                  3
                изрично се посочва, че ще има ново предложение за общи зарядни устройства за мобилни телефони и сходни категории или класове радиосъоръжения. 
            
            
               За да се постигне крайната цел — въвеждането на стандартно зарядно устройство — и като предпоставка за резултатно и пълноценно разделяне на продажбите, трите подкрепящи проучвания, които бяха проведени, установиха, че радиосъоръжението трябва да включва: хармонизиран интерфейс за зареждане от страната на радиосъоръжението (гнездо за зареждане в случай на радиосъоръжение, зареждано чрез кабел), минимална обща оперативна съвместимост на зареждане чрез хармонизиран комуникационен протокол за зареждане, както и подробна информация за изискванията за зареждане на радиосъоръжението. 
            
            
               Проектирането на радиосъоръжения попада в обхвата на Директива 2014/53/ЕС
                  4
                за хармонизирането на законодателствата на държавите членки във връзка с предоставянето на пазара на радиосъоръжения. От друга страна характеристиките на външното захранващо устройство попадат в обхвата на Директива 2009/125/ЕО
                  5
                за създаване на рамка за определяне на изискванията за екодизайн към продукти, свързани с енергопотреблението.
            
            
               
                  Настоящото предложение има за цел да предотврати разпокъсването на пазара по отношение на интерфейсите за зареждане и комуникационните протоколи за зареждане, което ще доведе до повече удобство за потребителите и до намаляване на отпадъците от електрическо и електронно оборудване. По-специално с него: 
               
               
                  — ще се хармонизира интерфейсът за зареждане на мобилни телефони и сходни категории или класове радиосъоръжения (таблети, цифрови фотоапарати, слушалки, ръчни конзоли за видеоигри и преносими високоговорители), които се презареждат чрез кабел, така че да могат да се зареждат с помощта на универсално гнездо за зареждане;
               
               
                  — ще се гарантира, че такива устройства, когато поддържат бързо зареждане, включват поне същия комуникационен протокол за зареждане;
               
               
                  — ще се позволи бъдеща хармонизация в тази област в отговор на технологичното развитие, включително хармонизация на всякакъв вид интерфейси за зареждане, различно от кабелното;
               
               
                  — ще бъдат въведени изисквания, според които крайните потребители няма да се задължават да закупуват ново зарядно устройство, когато придобиват нов мобилен телефон или сходно радиосъоръжение; и 
               
            
         
         
            
               
                  — ще бъдат въведени изисквания, според които при закупуване на мобилен телефон или подобно радиосъоръжение крайните потребители ще трябва да получават необходимата информация за параметрите на зареждането му, както и за зареждащото устройство, което може да се използва с него.
               
            
            
               Извършена беше оценка на въздействието, за да се проучат варианти на политиката за: 
            
            
               а) хармонизиране на интерфейса за зареждане на радиосъоръженията; 
            
            
               б) поддържане на съответния комуникационен протокол за зареждане на радиосъоръженията и информиране на потребителите за параметрите на зареждане; както и 
            
            
               в) осигуряване на пазара поне на разделно предлагане.
            
            
                     
                        Вариант на действие
                     
                  
                  
                     
                        А) Хармонизиране на съединителя на крайното устройство
                     
                  
                  
                     
                        Б) Поддържане на съответния комуникационен протокол на крайното устройство и информиране на потребителите за параметрите на зареждане
                     
                  
                  
                     
                        В) Осигуряване поне на разделно предлагане на продуктите на пазара
                           6
                        
                     
                  
               
                     
                        Вариант 0
                     
                  
                  
                     
                        Ненамеса
                     
                  
                  
                     
                        Ненамеса
                     
                  
                  
                     
                        Ненамеса
                     
                  
               
                     
                        Вариант 1
                     
                  
                  
                     
                        Задължително
                     
                  
                  
                     
                        Ненамеса
                     
                  
                  
                     
                        Ненамеса
                     
                  
               
                     
                        Вариант 2
                     
                  
                  
                     
                        Ненамеса
                     
                  
                  
                     
                        Задължително
                     
                  
                  
                     
                        Ненамеса
                     
                  
               
                     
                        Вариант 3
                     
                  
                  
                     
                        Ненамеса
                     
                  
                  
                     
                        Задължително
                     
                  
                  
                     
                        Задължително
                     
                  
               
                     
                        Вариант 4
                     
                  
                  
                     
                        Задължително
                     
                  
                  
                     
                        Задължително
                     
                  
                  
                     
                        Ненамеса
                     
                  
               
                     
                        Вариант 5
                     
                  
                  
                     
                        Задължително
                     
                  
                  
                     
                        Задължително
                     
                  
                  
                     
                        Задължително
                     
                  
               
               За всички варианти има под-варианти с тесен обхват (т.е. такива, които обхващат само мобилни телефони) или с по-широк обхват (които включват също някои устройства с параметри на зареждане, които са сравними с тези на мобилен телефон). Предпочитаният вариант на политиката е вариант 5 с широк обхват, тъй като той включва най-справедливия компромис между всички цели и позволява печеливша ситуация за повечето заинтересовани страни и за околната среда 
            
            
            
               •Съгласуваност с действащите разпоредби в тази област на политиката
            
            
               
                  С предложението се въвеждат допълнителни изисквания, които да се прилагат по отношение на мобилни телефони и сходни категории или класове радиосъоръжения, в Директива 2014/53/ЕС, с която се установява регулаторна рамка за предоставяне на пазара и пускане в експлоатация в Съюза на радиосъоръжения и гаранции за тези съоръжения за правилното функциониране на вътрешния пазар. 
               
            
            
               •Съгласуваност с други политики на Съюза
            
            
               
                  Предложението се отнася до плана за действие на Комисията за кръгова икономика, който обявява инициативи, засягащи целия жизнен цикъл на продукта, напр. насочени към дизайна на продуктите, насърчаващи процесите на кръгова икономика, насърчаващи устойчиво потребление и целящи да гарантират, че използваните ресурси се съхраняват в икономиката на ЕС възможно най-дълго. 
               
               
                  Предложението за законодателство относно общи зарядни устройства за мобилни телефони и сходни категории или класове радиосъоръжения е включено във втория приоритет на работната програма на Комисията за 2020 г. („Европа, подготвена за цифровата ера“).
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
            
               •Правно основание
            
            
               
                  Предложението се основава на същото правно основание като законодателния акт, който се изменя, т.е. член 114 от Договора за функционирането на Европейския съюз.
               
               
            
            
               •Субсидиарност (при неизключителна компетентност) 
            
            
               
                  Компетентността в областта на вътрешния пазар е споделена между Съюза и държавите членки. 
               
            
         
         
            
               
                  Една от целите на Директива 2014/53/ЕС е да гарантира правилното функциониране на вътрешния пазар. Член 3, параграф 3, буква а) от директивата, който се прилага, ако бъде приет съответният делегиран акт на Комисията, се позовава на общи зарядни устройства. 
               
               
                  Съображение 12 от Директивата гласи, че оперативната съвместимост между радиосъоръжения и принадлежности, като например зарядни устройства, опростява използването на радиосъоръженията и намалява ненужните отпадъци и разходи.
               
               
                  Липсата на хармонизация в тази област ще доведе до значителни различия между законите, подзаконовите актове, административните разпоредби или практики на държавите членки относно оперативната съвместимост на мобилните телефони и сходни категории или класове радиосъоръжения със стандартно зарядно устройство, и относно разделното предлагане.  
               
               
                  Предприемането на действия на национално равнище за решаване на проблемите може да създаде пречки пред свободното движение на стоки. Освен това действията на национално равнище са ограничени до територията на въпросните държави членки. С оглед на нарастването на търговията в международен мащаб непрекъснато се увеличава броят на трансграничните казуси. С координирани действия на равнище ЕС договорените цели ще бъдат постигнати много по-ефективно и по-специално надзорът на пазара ще стане по-ефективен. Следователно е целесъобразно да се предприемат действия на равнище ЕС.
               
               
            
            
               •Пропорционалност
            
            
               
                  В съответствие с принципа на пропорционалност, предложените изменения не надхвърлят необходимото за постигане на поставените цели.
               
               
                  Новите или изменени изисквания не налагат ненужни тежести и разходи за промишлеността (особено за малките и средни предприятия) или администрациите. Когато са установени отрицателни въздействия, анализът на предпочитания вариант предлага най-пропорционалния отговор. 
               
            
            
               •Избор на инструмент
            
            
               
                  Съответните разпоредби на Директива 2014/53/ЕС могат да бъдат изменени чрез Директива на Европейския парламент и на Съвета за изменение на Директива 2014/53/ЕС. Директивата за изменение следва да бъде транспонирана от държавите членки чрез национални правни инструменти.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
            
               •Консултации със заинтересовани страни
            
            
               
                  Между май 2019 г. и април 2021 г. бяха проведени следните консултации, за да се оценят потенциалните области за преразглеждане и въздействието на предложения вариант на политика в различни области:
               
            
            
               –начална оценка на въздействието (2018—2019 г.), насочена към гражданите, потребителските асоциации, неправителствените организации (НПО), асоциациите на производители и отделните производители;
            
            
               –обществена консултация (2019 г.), насочена към държавите членки, гражданите, потребителските асоциации, НПО, асоциациите на производители и отделните производители;
            
            
               –две анкети сред потребители (2019 и 2021 г.), насочени към гражданите;
            
            
               –анкета сред заинтересовани страни (2020—2021 г.), насочена към държавите членки, граждани, потребителски асоциации и производители;
            
            
               –целенасочени интервюта (2021 г.) с конкретни потребителски асоциации, екологични асоциации, органи за надзор на пазара, НПО, асоциации на производители и производители;
            
            
               –срещи на експертни групи, насочени към потребителски асоциации, държавите членки, органи за надзор на пазара, НПО, асоциации на производители и производители.
            
         
         
            
               
            
            
               •Събиране и използване на експертни мнения
            
            
               
                  Комисията положи началото на проучване за оценка на въздействието, подкрепено от три проучвания за евентуално правно предложение с цел: преодоляване разпокъсването на пазара и разрешаване на въпросите, свързани с удобството за потребителите; намаляване на отпадъци от електрическо и електронно оборудване; ориентиране към бъдещето и проследяване развитието на бъдещите технологии за зареждане (напр. безконтактно), с цел да се предотврати разпокъсването на пазара, без да се възпрепятстват иновациите. Трите подкрепящи проучвания са: проучване за оценка на въздействието на универсално решение за зареждането на мобилните телефони и евентуално на други малки и средни преносими устройства (наричано по-нататък „първото проучване“)
                     7
                  ; оценка на състоянието на технологиите за безконтактно зареждане, използвани за мобилни телефони и сходни устройства (наричано по-нататък „второто проучване“); и проучване за оценка на въздействието на отделното предлагане на зарядните устройства (наричано по-нататък „третото проучване“).
               
            
            
               •Оценка на въздействието
            
            
               Първото подкрепящо проучване установи, че Меморандумът за разбирателство от 2009 г. ефективно е довел до хармонизиране на решенията за зареждане (както интерфейса за зареждане, така и комуникационните протоколи за зареждане) и е довел до повече удобство за потребителите. Чрез него обаче не е постигната пълна хармонизация на решенията за зареждане. Освен това разделното предлагане не е повсеместна практика, тъй като само някои производители в Съюза предлагат на потребителите възможност да закупят телефон без зарядно устройство, което ограничава очакваните ползи за околната среда.
            
            
               Първото проучване установи, че мнозинството от гражданите на ЕС, участвали в обществената консултация на Комисията относно зарядните устройства за мобилни телефони, са недоволни (41 %) или много недоволни (22 %) от „настоящата ситуация по отношение на зарядните устройства за мобилни телефони и тяхното безпроблемно свързване“, а 76 % са съгласни или „изцяло“ съгласни, че настоящата ситуация води до неудобства за потребителите на мобилни телефони. Също така изглежда, че сред респондентите е налице подкрепа за въвеждането на стандартно зарядно устройство. 63 % са за това Съюзът да упражни регулаторните си правомощия да наложи стандартно зарядно устройство, докато според 31 % Съюзът следва да насърчи постигането на споразумение в целия отрасъл. Едва 6 % от анкетираните граждани предлагат Съюзът да се въздържи от всякаква форма на намеса.  Публични органи, НПО и потребителски организации също изразяват подкрепа за въвеждането на стандартно зарядно устройство. 
            
            
               Първото проучване установи също така, че консумацията на суровини за производство на устройства за зареждане оказва въздействие върху околната среда, както и въздействие по отношение на генерирането на отпадъци от електрическо и електронно оборудване в края на експлоатационния период на продукта. В него се изчислява, че през 2018 г. зарядните устройства за мобилни телефони са отговорни за около 11 000 т отпадъци от електрическо и електронно оборудване, а свързаните с жизнения им цикъл емисии на въглероден диоксид са възлизали на около 600 ktCO2e. Очаква се през следващите години тези количества да се увеличат, главно в резултат от тенденцията за въвеждане на значително по-бързи зарядни устройства.
            
            
               Проучването посочва друга голяма технологична новост: зареждането без електрическа връзка (безконтактно зареждане). Тази технология се основава на интерфейс за зареждане, който не използва специално гнездо за зареждане (за разлика от устройствата, които се зареждат чрез кабелна връзка). От въвеждането на телефоните с възможност за безконтактно зареждане броят на потребителите им непрекъснато се увеличава. Между 2016 и 2018 г. продажбите им са се увеличили шест пъти, приблизително до 44 милиона броя, или около 28 % от продажбите през 2018 г.
                  8
               .  Тази технология обаче в момента не се разглежда като заместител на зареждането с кабел поради коефициента на ефективност на въпросните зарядни устройства. Освен това, предвид настоящото съвместно съществуване на безконтактно зареждане и конвенционално зареждане с кабел, потенциалът за намаляване на отпадъците от електрическо и електронно оборудване е ограничен, тъй като за безконтактните зарядни устройства се използват материали по-интензивно, отколкото за зарядните устройства с кабел.
            
            
               В първото проучване се разглежда също степента, до която инициативата за стандартно зарядно устройство може да подкрепи настоящата тенденция на доброволно разделно предлагане (т.е. икономически оператори, предлагащи телефони без устройства за зареждане), за да се осигурят ползи за околната среда и подобна възможност за клиентите. В него се заключава, че подобна инициатива, придружена от други мерки за стимулиране на разделното предлагане, може да допринесе за постигане на екологичните цели на ЕС. Колкото по-висок е процентът на разделното предлагане, толкова по-големи са ползите за околната среда и за потребителите по отношение на икономиите на разходи и удобството.
            
            
               Според второто проучване безконтактното зареждане все още представлява развиваща се технология със слабо разрояване на интерфейсите за зареждане и добро ниво на оперативна съвместимост между решенията за зареждане, следователно въвеждането на задължителни изисквания за тази технология би било преждевременно. Въпреки това, ако се използват различни интерфейси и комуникационни протоколи за зареждане, с развитието на технологията и включването ѝ в повече продукти пазарът може да се разпокъса.
            
            
               Според третото проучване вариантите за разделно предлагане предполагат много ясни и очевидни компромиси, най-важният от които е този за ползите за околната среда спрямо финансовите разходи и загубата на удобство за потребителите. По-голямата част от анкетираните заинтересовани страни (публични органи, организации на гражданското общество и частни граждани) предпочитат варианта производителите и дистрибуторите да бъдат задължени да предоставят избор на клиентите дали при закупуването на нов мобилен телефон да закупят и ново външно захранващо устройство (EPS) и/или кабел. Шест от десет респонденти от индустрията обаче смятат, че всеки производител или дистрибутор на мобилни телефони следва да има свободата да избира как да продава своите телефони и зарядни устройства (т.е. какво да включи в кутията за продажби на дребно). 
            
            
               Третото проучване показва, че от октомври 2020 г. някои производители (представляващи пазарен дял от 30—40 %) са обявили премахването на EPS (и на други принадлежности) от кутията за продажби на дребно за някои нови модели. Други производители обмислят вариантите си и изглежда много вероятно в близко бъдеще поне някои от тях също да започнат разделно предлагане. Тези производители обаче, които са инвестирали сериозно в патентована технология за зареждане, са изглежда по-малко склонни да направят това, тъй като високоефективното зареждане на техните телефони и EPS, които се продават заедно, представлява важна част от тяхната маркетингова стратегия. Производителите, които са разработили тези решения обаче, не успяват да докажат, че въпросното високоефективно зареждане се дължи на разработката им, а не на факта, че тяхното решение блокира или ограничава ефективното използване на други зарядни устройства. 
            
            
               Следователно предпоставки за резултатно и пълноценно разделно предлагане при тези производители са хармонизирането на интерфейса за зареждане от страната на радиосъоръжението (т.е. в случая на радиосъоръжение с кабелно зареждане, това е гнездото за зареждане), минимална обща оперативна съвместимост при зареждане чрез хармонизиран комуникационен протокол за зареждане и предоставянето на информация относно изискванията за зареждане на радиосъоръженията.
            
            
               Извършена е оценка на въздействието, която изследва вариантите на политиката, с които се съчетават трите (3) различни мерки за: а) хармонизиране на интерфейса за зареждане на радиосъоръженията; б) поддържане на съответния комуникационен протокол за зареждане на радиосъоръженията и информиране на потребителите за параметрите на зареждане; и в) осигуряване на пазара поне на разделно предлагане.
            
            
               За всички варианти има под-варианти с тесен обхват (т.е. само мобилни телефони) или с по-широк обхват (някои устройства с параметри на зареждане, които са сравними с тези на мобилен телефон). Предпочитаният вариант на политиката е вариант 5 с широк обхват, тъй като той включва най-справедливия компромис между всички цели и позволява печеливша ситуация за повечето заинтересовани страни и околната среда. 
            
            
               Очаква се вариант 5 да генерира ползи за околната среда чрез намаляване на емисиите на парникови газове (ПГ) с около 180 ktCO2e годишно, на суровини — с около 2600 т годишно и на отпадъците от електрическо и електронно оборудване — с 980 т годишно. Разделното предлагане на EPS допринася най-много за това благодарение на намаляването на добива на ресурси, производството, превоза, използването и изхвърлянето на зарядни устройства. 
            
            
               По отношение на удобството за потребителите, предпочитаният вариант ще осигури оперативна съвместимост чрез универсални интерфейс и параметри за зареждане, намаляване на продажбите на самостоятелни EPS и кабели и насърчаване на по-продължителната им употреба. Що се отнася до хармонизирането на интерфейса за зареждане, налагането на стандарта USB type C за зарядния порт на радиосъоръжението е достатъчно, за да може потребителите вече да не се оказват в ситуация, в която да не могат да заредят устройствата си поради липса на съвместимо зарядно устройство. Това ще доведе също до намаляване на потребителските разходи за тези елементи с около 250 милиона евро годишно.
            
            
               Очаква се предпочитаният вариант да подобри общия оборот на икономическите оператори със 105 милиона евро годишно. Печалбите от оборота за търговците на дребно и дистрибуторите (457 милиона евро годишно) на зарядни устройства, които не са включени в кутията за продажба на дребно и поради това се закупуват по-често самостоятелно, надхвърлят както загубите в оборота на производителите на устройства (352 милиона евро годишно), вследствие от въвеждането на изискването за общ съединител за производителите на устройства, така и загубата на печалба за производителите на EPS.
            
            
               Преките разходи за производителите, които не използват общия съединител и трябва да проектират наново устройствата си, ще бъдат облекчени посредством преходен период, поради което те се считат за незначителни. Преките разходи за производителите, които в момента използват собствени комуникационни протоколи за бързо зареждане, които не са съвместими с универсалното решение, се изчисляват на 30 милиона евро. Непреките разходи е трудно да се преценят (поради нежеланието на производителите да разкриват такава информация) и ще бъдат следствие единствено от загубата на  лицензионни възнаграждения за производителите, които все още не използват общия съединител за своите продукти.
            
            
                     
                  
                  
                     
                        Печалба (годишно)
                     
                  
                  
                     
                        Разход (годишно)
                     
                  
               
                     
                        Емисии на парникови газове
                     
                  
                  
                     
                        180 ktCO2e
                     
                  
                  
                     
                  
               
                     
                        Използване на материали
                     
                  
                  
                     
                        2600 т
                     
                  
                  
                     
                  
               
                     
                        Отпадъци от електрическо и електронно оборудване
                     
                  
                  
                     
                        980 т
                     
                  
                  
                     
                  
               
                     
                        Разходи на потребителите
                     
                  
                  
                     
                        250 милиона евро
                     
                  
                  
                     
                  
               
                     
                        Оборот на търговците на дребно и на дистрибуторите
                     
                  
                  
                     
                        457 милиона евро
                     
                  
                  
                     
                  
               
                     
                        Оборот на световни производители
                     
                  
                  
                     
                  
                  
                     
                        352 милиона евро
                     
                  
               
                     
                        Проектиране наново на устройствата за внедряване на универсалния съединител
                     
                  
                  
                     
                  
                  
                     
                        Включено по-горе. 
                     
                     
                        Смекчено от преходния период, тъй като все повече производители ще се насочат към общия съединител дори в базовото ниво
                     
                  
               
                     
                        Внедряване на общ комуникационен протокол за зареждане
                     
                  
                  
                     
                  
                  
                     
                        Включено по-горе. 
                     
                  
               
                     
                        Въвеждане на разделно предлагане
                     
                  
                  
                     
                  
                  
                     
                        Включено по-горе. 
                     
                  
               
                     
                        Загуба на лицензионно възнаграждение
                     
                  
                  
                     
                  
                  
                     
                        Не подлежи на оценка
                     
                  
               
         
            
               •Пригодност и опростяване на законодателството
            
            
               
                  Директива 2014/53/ЕС вече изисква от производителите да гарантират, че радиосъоръжение, пуснато на пазара на Съюза, е проектирано и произведено в съответствие със съществените изисквания, установени в директивата, и че е придружено от информация (напр. относно безопасност, използване на радиосъоръжението по предназначение и ограничения за използване). Новите изисквания ще се прилагат само за някои категории или класове радиосъоръжения и следователно не се очаква да създадат допълнителна тежест.  
               
               
                  Измененията не са големи и не променят съществено действащата правна рамка за радиосъоръженията.
               
               
            
            
               •Основни права
            
            
               
                  Хармонизирането на интерфейса за мобилни телефони и други сходни устройства, доколкото зареждането става чрез кабел, така че да могат да се зареждат посредством универсални гнездо за зареждане и комуникационен протокол за зареждане, и разделното предлагане на тези устройства и техните зарядни устройства ще повиши степента на опазване на околната среда (член 37 от Хартата) и защитата на потребителите (член 38 от Хартата). 
               
               
                  Изчислено е, че през 2018 г. зарядните устройства за мобилни телефони са генерирали около 11 000 т отпадъци от електрическо и електронно оборудване, а свързаните с жизнения им цикъл емисии въглероден двуокис са възлизали на около 600 ktCO2e. Очаква се известно увеличение на тези обеми през следващите години, главно в резултат от тенденцията за въвеждане на значително по-бързи зарядни устройства.
               
               
                  По този начин предложението ще намали отпадъците, замърсяващи околната среда, и ще гарантира удобство за потребителите. 
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Настоящото предложение няма никакво отражение върху бюджета на Съюза.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  Предложението е за изменение на Директива 2014/53/ЕС, в чийто член 47 вече се изисква:
               
            
            
               –Комисията да прави преглед на действието на директивата и да докладва за това 2 години след датата на прилагане на директивата и след това на всеки пет години; както и
            
            
               –държавите членки да изпращат на Комисията доклади относно прилагането на директивата една година след датата на прилагане и след това най-малко веднъж на всеки две години.
            
            
               
                  Член 2 от предложението предвижда държавите членки да информират Комисията за транспонирането на измененията.
               
               
            
            
               •Европейско икономическо пространство 
            
            
               
                  Предложеният акт е от значение за ЕИП и следователно следва да се прилага за цялото Европейско икономическо пространство.
               
               
            
         
         
            
               •Подробно разяснение на отделните разпоредби на предложението
            
            
            
               Член 1 от предложението изменя някои разпоредби на Директива 2014/53/ЕС. 
            
            
            
               Основните изменения, които трябва да бъдат въведени с предложението в Директива 2014/53/ЕС, са следните.
            
            
            
               1)В член 3 се добавя нов параграф (с който се определят съществените изисквания) и ново приложение. 
            
            
            
               Нов параграф 4 (член 3): Този параграф изисква частите от радиосъоръженията, изброени в ново приложение (част I), добавено с предложението, да съответстват на интерфейса за зареждане и на комуникационния протокол за зареждане, описани в това ново приложение. Същият параграф дава право на Комисията да изменя чрез делегирани актове съдържанието на новото приложение, което може също да позволи в бъдеще, ако е необходимо, да се обърне внимание на всички допълнителни видове технологии за зареждане, различни от зареждането с кабел. 
            
            
            
               Ново приложение (част I): В него се изисква мобилните телефони и сходните радиосъоръжения, ако могат да се презареждат чрез кабел, да бъдат снабдени с гнездо от тип USB-C, и ако изискват също зареждане при напрежение >5 V, или ток >3 А или мощност >15 W, да включват комуникационен протокол за зареждане чрез USB захранване.
            
            
            
               2)Добавя се нов член 3а относно предлагането на определени категории или класове радиосъоръжения без зарядни устройства.
            
            
               3)Този нов член изисква, ако предлага на крайните потребители радиосъоръжение заедно със зарядно устройство, икономическият оператор да предлага също така на всички крайни потребители същото радиосъоръжение без зарядно устройство.
            
            
               4)Член 10, параграф 8 се изменя, като се добавя ново изискване за предоставяне на информация.  
            
            
               5)По-конкретно, в случая на радиооборудване, към което ще се прилагат новите изисквания на предложението, трябва се предоставя информация за неговите параметри на зареждане, както и за тези на захранването от страна на зарядното устройство, което може да се използва с това радиосъоръжение. Подробностите за информацията са посочени в новото приложение (част II) и Комисията е оправомощена да изменя чрез делегирани актове съдържанието на това ново приложение (част II).
            
            
               6)Член 17, в който се определят приложимите процедури за оценяване на съответствието за доказване на съответствие със съществените изисквания, установени в член 3 от Директива 2014/53/ЕС, се изменя, за да се добавят в параграф 2 от него препратки към тези нови изисквания, които се предлага да бъдат включени в член 3 от Директива 2014/53/ЕС (съществени изисквания).  
            
            
               7)По този начин производителят винаги ще има избор да следва процедурата за вътрешен контрол на продукта, за да демонстрира съответствието с тези нови изисквания (съществени изисквания).
            
            
               8)Член 40 и член 43 се изменят, за да се приведат в съответствие с новите изисквания, добавени в предложението.
            
            
               9)По този начин държавите членки ще имат правомощията да предприемат мерки срещу тези продукти, които не отговарят на новите изисквания.
            
         
         
            
               10)Член 44, който се отнася до делегираните правомощия, се изменя, за да се добавят препратки към делегираните правомощия, предоставени на Комисията чрез предложението.
            
            
               Член 2 изисква от държавите членки да транспонират измененията до [моля, Службата за публикации (СП) да въведе дата 12 месеца след приемането] и да ги прилагат от [моля, СП въведе дата 12 месеца след края на периода на транспонирането, посочен в горния параграф]. 
            
            
            
               Всички изисквания, които трябва да бъдат въведени от предложението, няма да се прилагат за радиосъоръжения, пуснати на пазара на Съюза преди тази дата на прилагане на настоящата директива. 
            
            
               2021/0291 (COD)
            
            
               Предложение за
            
            
               ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Директива 2014/53/ЕС за хармонизирането на законодателствата на държавите членки във връзка с предоставянето на пазара на радиосъоръжения
            
            
               (текст от значение за ЕИП)
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 114 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  9
               , 
            
            
               като взеха предвид становището на Комитета на регионите
                  10
               , 
            
            
               в съответствие с обикновената законодателна процедура,
            
            
               като имат предвид, че:
            
            
            
               (1)Една от целите на Директива 2014/53/ЕС на Европейския парламент и на Съвета
                  11
                е да се гарантира правилното функциониране на вътрешния пазар. Съгласно член 3, параграф 3, буква а) от посочената директива, едно от съществените изисквания, на които радиосъоръженията трябва да отговарят, е да работят съвместно с принадлежности, по-специално с общи зарядни устройства. В това отношение съображение 12 от Директива 2014/53/ЕС показва, че оперативната съвместимост между радиосъоръжения и принадлежности, като зарядни устройства, опростява използването на радиосъоръженията и намалява ненужните отпадъци и разходи. 
            
            
               (2)От 2009 г. на равнището на Съюза се полагат усилия да се ограничи броя на видовете интерфейси за зареждане при мобилните телефони и сходните радиосъоръжения. Неотдавнашните доброволни инициативи не постигат напълно целите на политиката на Съюза за намаляване на електронните отпадъци (отпадъците от електрическо и електронно оборудване), осигуряване на удобство за потребителите и избягване разпокъсването на пазара на устройства за зареждане.
            
         
         
            
               (3)Съюзът се ангажира да засили ефективното използване на ресурсите, като се премине към чиста, кръгова икономика чрез въвеждането на инициативи като Директива 2012/19/ЕС на Европейския парламент и на Съвета
                  12
                и чрез наскоро обявения Европейски зелен пакт. Настоящата директива има за цел да намали отпадъците от електрическо и електронно оборудване, генерирани от продажбата на радиосъоръжения, както и да намали добива на суровини и емисиите на CO2, генерирани от производството, превоза и изхвърлянето на зарядни устройства, което ще поощри кръговата икономика. 
            
            
               (4)Планът за действие на Комисията за кръгова икономика предвижда инициативи през целия жизнен цикъл на продуктите, насочени към техния дизайн, насърчаващи процесите на кръгова икономика и на устойчивото потребление и целящи да гарантират, че използваните ресурси остават в икономиката на Съюза възможно най-дълго.
            
            
               (5)Комисията извърши проучване за оценка на въздействието, което показа, че вътрешният пазар не използва пълния си потенциал, тъй като трайното наличие на пазара на най-разнообразни видове интерфейси за зареждане и комуникационни протоколи за зареждане на мобилни телефони и други сходни радиосъоръжения затруднява потребителите и увеличава отпадъците от електрическо и електронно оборудване.
            
            
               (6)Оперативната съвместимост между радиосъоръжения и принадлежности, като например зарядни устройства, е затруднена, тъй като съществуват различни интерфейси за зареждане за определени категории или класове радиосъоръжения, които използват зареждане с кабел, като например мобилни телефони, таблети, цифрови фотоапарати, слушалки, конзоли за видеоигри и преносими високоговорители. Освен това има няколко вида комуникационни протоколи за бързо зареждане, при които не винаги се гарантират минимални параметри. Това налага действия на равнище Съюз в посока постигане на обща степен на оперативна съвместимост и за предоставяне на крайните потребители на информация относно параметрите на зареждане на радиосъоръженията. Следователно е необходимо в Директива 2014/53/ЕС да се въведат подходящи изисквания относно комуникационните протоколи за зареждане, интерфейса за зареждане (т.е. гнездото за зареждане) на определени категории или класове радиосъоръжения, както и информацията, която трябва да бъде предоставяна на крайните потребители по отношение на параметрите на зареждане на тези категории или класове радиосъоръжения.
            
            
               (7)Липсата на хармонизация в тази област може да доведе до значителни различия между законите, подзаконовите актове, административните разпоредби или практики на държавите членки относно оперативната съвместимост на мобилните телефони и сходни категории или класове радиосъоръжения и на техните устройства за зареждане, както и относно предлагането на радиосъоръжения без зарядни устройства.  
            
            
               (8)За да се постигне безпроблемно функциониране на вътрешния пазар, размерът на вътрешния пазар на зареждащи се мобилни телефони и сходни категории или класове радиосъоръжения, огромният брой различни видове зарядни устройства за такива радиосъоръжения и значителната трансгранична търговия с тези продукти налагат по-строги законодателни действия по-скоро на равнище Съюз, а не действия на национално равнище или доброволни мерки.
            
            
               (9)Следователно е необходимо да се хармонизират интерфейсът за зареждане и комуникационните протоколи за зареждане на определени категории или класове радиосъоръжения, които се презареждат чрез кабел. Необходимо е също така да се осигури основа за адаптиране към евентуални бъдещи технологични новости чрез хармонизиране на интерфейсите за зареждане и на комуникационните протоколи за зареждане при радиосъоръжения, които могат да се зареждат по всякакви начини, освен с кабел, включително зареждане чрез електромагнитни полета (безконтактно зареждане). Подобно хармонизиране следва да намали отпадъците, замърсяващи околната среда, да осигури удобство за потребителите и да избегне разпокъсването на пазара, произтичащо от разнородните интерфейси за зареждане и комуникационни протоколи за зареждане, както и от най-различни инициативи на национално ниво, които могат да поставят бариери пред търговията на вътрешния пазар. 
            
            
               (10)Такава хармонизация обаче би била непълна, ако не се комбинира с изисквания относно комбинираната продажба на радиосъоръжения и техните зарядни устройства и изисквания относно информацията, която да се предоставя на крайните потребители. Липсата на общ подход между държавите членки по отношение на предлагането на пазара на съответните категории или класове радиосъоръжения и техните зарядни устройства би затруднила трансграничната търговия с тези продукти, например ако икономическите оператори се задължават да преопаковат своите продукти в зависимост от държавата членка, в която ще се предлагат продуктите. Това от своя страна би довело до повече неудобства за потребителите и би генерирало ненужни отпадъци от електрическо и електронно оборудване, като по този начин биха се неутрализирали ползите от хармонизирането на интерфейса за зареждане и на комуникационния протокол за зареждане. Следователно е необходимо да се наложат изисквания, с които да се гарантира, че крайните потребители не са задължени да купуват ново зарядно устройство при всяка покупка на нов мобилен телефон или на сходно радиосъоръжение. За да се гарантира ефективността на тези изисквания, когато купуват мобилен телефон или сходно радиосъоръжение, крайните потребители следва да получават необходимата информация относно параметрите на зареждане.
            
            
               (11)Технически е възможно гнездото за зареждане USB Type-C да се посочи като универсално за съответните категории или класове радиосъоръжения. Технологията USB Type-C, която се използва в световен мащаб, е възприета като стандарт на международно равнище и е транспонирана в европейската система от Европейския комитет за стандартизация в електротехниката (CENELEC) в серията от Европейски стандарти EN IEC 62680-1
                  13
               . 
            
            
               (12)USB Type-C е технология, която вече е обща за много категории или класове радиосъоръжения, тъй като осигурява висококачествено зареждане и пренос на данни. В комбинация с комуникационния протокол за зареждане чрез USB захранване гнездото за зареждане от вида USB Type-C е в състояние да осигури мощност до 100 W и следователно осигурява широко поле за по-нататъшното разработване на решения за бързо зареждане, като същевременно позволява пазарът да задоволява потребността от телефони от нисък клас, които не се нуждаят от бързо зареждане. Мобилните телефони и сходните радиосъоръжения, които поддържат бързо зареждане, могат да включват функциите за USB захранване, както е описано в стандарт EN IEC 62680-1-2: 2020 „USB интерфейси за данни и захранване — Част 1–2: Общи компоненти — Спецификация за USB захранване“.
            
            
               (13)По отношение на зареждането чрез средства, различни от кабелно зареждане, в бъдеще е възможно да се разработят различни решения, които да повлияят отрицателно на оперативната съвместимост, удобството за потребителите и околната среда. На този етап е преждевременно да се налагат специфични изисквания към такива решения, но Комисията следва да може в бъдеще да предприема действия за тяхното хармонизиране, ако се установи разпокъсване на вътрешния пазар. 
            
            
               (14)Член 3 от Директива 2014/53/ЕС следва да бъде изменен, за да обхване интерфейсите за зареждане и комуникационните протоколи за зареждане. Конкретните категории или класове радиосъоръжения, обхванати от тази нова разпоредба, следва да бъдат описани по-подробно в ново приложение към Директива 2014/53/ЕС. 
            
            
               (15)Директива 2014/53/ЕС следва да бъде изменена и за да бъде включен нов член, който да се отнася до изискванията за предлагане на определени категории или класове радиосъоръжения без зарядни устройства. Съответните категории или класове радиосъоръжения, както и спецификациите във връзка с решенията за зареждане, следва да бъдат посочени в ново приложение към Директива 2014/53/ЕС. 
            
            
               (16)Член 10, параграф 8 от Директива 2014/53/ЕС предвижда информацията да бъде включена в инструкциите за употреба, поради което в този член следва да бъдат включени допълнителни изисквания за предоставяне на информация. Подробностите за новите изисквания следва да бъдат посочени в новото приложение към Директива 2014/53/ЕС. Тези изисквания за предоставяне на информация биха позволили на потребителите да определят най-подходящото външно захранващо устройство (EPS), необходимо за зареждане на тяхното радиосъоръжение. Следва да е възможно тези изисквания да бъдат адаптирани в бъдеще, за да се отразяват всички промени в изискванията за етикетиране на EPS, които могат да бъдат въведени съгласно Директива 2009/125/ЕО на Европейския парламент и на Съвета
                  14
               .
            
            
               (17)Член 17 от Директива 2014/53/ЕС, който определя процедурите за оценяване на съответствието, следва да бъде изменен, за да се добавят препратки към новите съществени изисквания, които трябва да бъдат включени в член 3 от посочената директива. По този начин производителят би могъл да следва процедурата за вътрешен контрол, за да докаже, че спазва тези нови съществени изисквания.
            
            
               (18)Членове 40, 43 и 44 от Директива 2014/53/ЕС следва да бъдат изменени, за да се съобразят съдържащите се в тях препратки към новите разпоредби, въведени с настоящата директива.
            
            
               (19)За да може да реагира на евентуални бъдещи разработки при технологиите за зареждане и да гарантира минималната обща оперативна съвместимост между радиосъоръженията и техните зарядни устройства, на Комисията следва да бъде делегирано правомощието да приема актове в съответствие с член 290 от Договора за функционирането на Европейския съюз за изменение на категориите или класовете радиосъоръжения и спецификациите относно интерфейсите за зареждане и комуникационните протоколи за зареждане, както и на подробностите относно информацията във връзка със зареждането. От особена важност е по време на подготвителната си работа Комисията да провежда подходящи консултации, включително на експертно равнище, и тези консултации да се провеждат в съответствие с принципите, заложени в Междуинституционалното споразумение за по-добро законотворчество от 13 април 2016 година
                  15
               . По-специално, с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите от държавите членки, като техните експерти последователно ще разполагат с достъп до заседанията на експертните групи на Комисията, които се занимават с подготовката на делегирани актове. 
            
            
               (20)Следователно Директива 2014/53/ЕС следва да бъде съответно изменена. 
            
            
               (21)На икономическите оператори следва да се предостави достатъчно време, за да пристъпят към необходимите адаптации на радиосъоръженията, попадащи в обхвата на настоящата директива, които те възнамеряват да пуснат на пазара на Съюза, 
            
            
         
         
            
               ПРИЕХА НАСТОЯЩАТА ДИРЕКТИВА:
            
            
               Член 1
            
            
            
               Директива 2014/53/ЕС се изменя, както следва:
            
            
            
               1)Член 3 се изменя, както следва:
            
            
            
               а)в параграф 3, първа алинея, буква а) изразът „по-специално с общи зарядни устройства“ се заменя с израза „различни от устройствата за зареждане за категориите или класовете радиосъоръжения, посочени в приложение Iа, част I, които са конкретно упоменати в параграф 4 от настоящия член“;
            
            
            
               б)добавя се следният параграф:
            
            
            
               „4. Радиосъоръжение, попадащо в категориите или класовете, посочени в приложение Iа, част I, се конструира така, че да отговаря на спецификациите относно зареждането, установени в посоченото приложение, за съответната категория или клас радиосъоръжение.
            
            
               По отношение на радиосъоръженията с възможност за зареждане чрез кабел Комисията се оправомощава да приема делегирани актове в съответствие с член 44 за изменение на приложение Ia в светлината на техническия напредък и за да се гарантира минималната обща оперативна съвместимост между радиосъоръженията и техните зарядни устройства чрез:
            
            
               а)промяна, добавяне или заличаване на категории или класове радиосъоръжения;
            
            
               б)промяна, добавяне или заличаване на технически спецификации, включително препратки и описания, във връзка с гнездата за зареждане и комуникационните протоколи за зареждане за всяка категория или клас на съответните радиосъоръжения.
            
            
               По отношение на радиосъоръженията с възможност за зареждане по други начини, различни от зареждане чрез кабел, Комисията се оправомощава да приема делегирани актове в съответствие с член 44 за изменение на приложение Ia в светлината на техническия напредък и за да се гарантира минималната обща оперативна съвместимост между радиосъоръженията и техните зарядни устройства чрез:
            
            
               а)въвеждане, промяна, добавяне или заличаване на категории или класове радиосъоръжения;
            
            
               б)въвеждане, промяна, добавяне или заличаване на технически спецификации, включително препратки и описания, във връзка с интерфейсите за зареждане и комуникационните протоколи за зареждане за всяка категория или клас на съответните радиосъоръжения.“;
            
            
            
               2)Вмъква се следният член 3а:
            
         
         
            
            
               „Член 3а
            
            
               Възможност за крайните потребители да придобиват определени категории или класове радиосъоръжения без зарядно устройство
            
            
            
               Когато икономически оператор предлага на крайните потребители възможността да придобият радиосъоръжение, попадащо в обхвата на член 3, параграф 4, заедно със зарядно устройство, на крайния потребител се предлага и възможността да придобие радиосъоръжението без зарядно устройство.“; 
            
            
            
               3)В член 10, параграф 8 се добавя следната алинея:
            
            
            
               „Радиосъоръжение, попадащо в обхвата на член 3, параграф 4, първа алинея, се придружава от информация относно спецификациите, свързани с възможностите за зареждане и с неговото зарядно устройство, както е описано в приложение Ia, част II. Комисията се оправомощава да приема делегирани актове в съответствие с член 44 с цел изменение на приложение Iа, част II чрез въвеждане, изменение, добавяне или заличаване на всякакви подробности във връзка с тази информация или с начина, по който тази информация се посочва.“; 
            
            
            
               4)В член 17, параграф 2 изразът „член 3, параграф 1“ се заменя с израза „член 3, параграфи 1 и 4“;
            
            
            
               5)Член 40 се изменя, както следва:
            
            
            
               а)заглавието се заменя със следното:
            
            
               „Процедура на национално равнище при радиосъоръжения, които представляват риск или не отговарят на съществени изисквания“;
            
            
               б)в параграф 1, първа алинея, думите „или не отговаря на най-малко едно от приложимите съществени изисквания, установени в член 3,“ се добавят след думите „защитата на обществения интерес, обхванати от настоящата директива“;
            
            
            
               6)Член 43, параграф 1 се изменя, както следва: 
            
            
               а)в буква з) думите „информация за използването му по предназначение“ се заменят с думите „информацията“;
            
         
         
            
               б)буква й) се заменя със следното:
            
            
               „й) неспазване на член 3а или член 5.“;
            
            
            
               7)Член 44 се изменя, както следва: 
            
            
               а)в параграф 2 след първото изречение се вмъква следното изречение: 
            
            
               „По отношение на делегираните актове, посочени в член 3, параграф 4 и член 10, параграф 8, трета алинея, правомощието да приема делегирани актове се предоставя на Комисията за срок от пет години, считано от [моля, СП да въведе датата на влизане в сила на настоящата директива]“; 
            
            
               б)в параграфи 3 и 5 думите „член 3, параграф 3, втора алинея, член 4, параграф 2 и член 5, параграф 2“ се заменят с думите „член 3, параграф 3, втора алинея, член 3, параграф 4, член 4, параграф 2, член 5, параграф 2 и в член 10, параграф 8, трета алинея“;
            
            
            
               8)Текстът в приложението към настоящата директива се вмъква като приложение Ia.
            
            
            
               Член 2
            
            
            
               1.Държавите членки приемат и публикуват не по-късно от [моля, СП да въведе дата — 12 месеца след приемането на настоящата директива] законовите и подзаконовите актове и административните разпоредби, необходими за спазване на настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [моля, СП да въведе дата — 12 месеца след приемането на настоящата директива].
            
            
               Когато държавите членки приемат тези разпоредби, в тях трябва да се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
         
         
            
            
               Адресати на настоящата директива са държавите членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        
                  https://ec.europa.eu/docsroom/documents/2417/attachments/1/translations.
               
               
                  
                     (2)
                  
                        2019/2983(RSP)   
               
               
                  
                     (3)
                  
                        COM(2020) 440 final
               
               
                  
                     (4)
                  
                        Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
               
               
                  
                     (5)
                  
                        Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (ОВ L 285, 31.10.2009 г., стр. 10).
               
               
                  
                     (6)
                  
                        Тоест устройствата ще се предлагат без зарядно устройство в кутията (запазва се възможността в кутията да се предоставя, по желание, и откачащ се кабел).
               
               
                  
                     (7)
                  
                        
                  https://op.europa.eu/en/web/eu-law-and-publications/publication-detail/-/publication/c6fadfea-4641-11ea-b81b-01aa75ed71a1
                   
               
               
                  
                     (8)
                  
                        Следва да се отбележи, че тези цифри се отнасят за телефони с възможност за безконтактна връзка, тоест не за телефони, които се предлагат с устройство за безконтактно зареждане, а за такива, които могат да се презареждат с устройство за безконтактно зареждане, което е необходимо да се закупи отделно.
               
               
                  
                     (9)
                  
                        ОВ C ,  г., стр. .
               
               
                  
                     (10)
                  
                        ОВ C ,  г., стр. .
               
               
                  
                     (11)
                  
                        Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
               
               
                  
                     (12)
                  
                        Директива 2012/19/ЕС на Европейския парламент и на Съвета от 4 юли 2012 г. относно отпадъци от електрическо и електронно оборудване (ОЕЕО) (ОВ L 197, 24.7.2012 г., стр. 38). USB интерфейси за данни и захранване.
               
               
                  
                     (13)
                  
                        USB интерфейси за данни и захранване — Част 1–3: Общи компоненти — Спецификация за USB Type-CTM кабели и съединители.
               
               
                  
                     (14)
                  
                        Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (ОВ L 285, 31.10.2009 г., стр. 10).
               
               
                  
                     (15)
                  
                        ОВ L 123, 12.5.2016 г., стр. 1.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 23.9.2021
            COM(2021) 547 final
            ПРИЛОЖЕНИЕ 
            към предложение за Директива
            на Европейския парламент и на Съвета
            за изменение на Директива 2014/53/ЕС за хармонизирането на законодателствата на държавите членки във връзка с предоставянето на пазара на радиосъоръжения
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               ПРИЛОЖЕНИЕ
            
            
               „ПРИЛОЖЕНИЕ Ia
            
            
               Спецификации и информация във връзка със зареждането, приложими за определени категории или класове радиосъоръжения 
            
            
            
               ЧАСТ I
            
            
               ПАРАМЕТРИ НА ЗАРЕЖДАНЕ
            
            
            
               1.Мобилните телефони, таблетите, цифровите фотоапарати, слушалките, преносимите конзоли за видеоигри и преносимите високоговорители, доколкото те могат да се зареждат чрез кабел, трябва:
            
            
               а)да бъдат оборудвани с гнездо USB Type-C, отговарящо на стандарт EN IEC 62680-1-3:2021 „USB интерфейси за данни и захранване — Част 1–3: Общи компоненти — Спецификация за USB Type-CTM кабели и съединители“, коeто следва да e достъпно и готово за експлоатация по всяко време; 
            
            
               б)да могат, в случай на мощност на зареждане под 60 W, да бъдат зареждани с кабели, отговарящи на стандарт EN IEC 62680-1-3:2021 „USB интерфейси за данни и захранване — Част 1–3: Общи компоненти — Спецификация за USB Type-CTM кабели и съединители“.
            
            
            
               2.Мобилните телефони, таблетите, цифровите фотоапарати, слушалките, преносимите конзоли за видеоигри и преносимите високоговорители, доколкото те могат да се зареждат чрез кабел при напрежение >5 V, или ток >3 А или мощност >15 W, трябва:
            
            
               а)да притежават възможност за захранване чрез USB, отговарящо на стандарт EN IEC 62680-1-2:2021 „USB интерфейси за данни и захранване — Част 1-2: Общи компоненти — Спецификация за USB захранване“; 
            
            
               б)да гарантират, че всеки допълнителен протокол за зареждане не възпрепятства пълноценното функциониране на захранването чрез USB, посочено в буква а).
            
            
            
            
               ЧАСТ II
            
            
               ИНФОРМАЦИЯ ЗА ПАРАМЕТРИТЕ НА ЗАРЕЖДАНЕ
            
            
               В случай на радиосъоръжение в обхвата на член 3, параграф 4, първа алинея, върху опаковката или, при липса на такава, върху етикет, прикрепен към радиосъоръжението, се посочва в печатна форма следната информация, при условие че етикетът е видим:  
            
         
         
            
               а)описание на изискванията към мощността на кабелните зарядни устройства, които могат да се използват с въпросното радиосъоръжение, включително максималната мощност, необходима за зареждане на радиосъоръжението, изразена във ватове, чрез следния текст: „Минималната мощност, подавана от зарядното устройство, трябва да е по-голяма или равна на [хх] W“. Броят на ватовете следва да изразява максималната мощност, изисквана от радиосъоръжението;
            
            
               б)описание на параметрите на зареждане на радиосъоръжението, доколкото то може да се зарежда чрез кабел, при напрежение > 5 V, или ток > 3 А или мощност > 15 W, включително указание дали радиосъоръжението поддържа протокол за зареждане чрез USB посредством текста „Бързо зареждане чрез захранване през USB“ и указание за всеки друг поддържан протокол за зареждане чрез изписване на името му в текстов формат.
            
            
            
               Тази информация трябва да е на лесноразбираем за потребителите и другите крайни ползватели език, определен от съответната държава членка. Тя трябва да е ясна и разбираема.